b"\n_START_ARTICLE_\nMar\xc3\xada Jos\xc3\xa9 Catal\xc3\xa0 Verdet\n_START_SECTION_\nBiografia\n_START_PARAGRAPH_\nLlicenciada en dret a la Universitat Cardenal Herrera de Val\xc3\xa8ncia, on tamb\xc3\xa9 fou m\xc3\xa0ster en administraci\xc3\xb3 d'empreses, va exercir l'activitat professional tant en una entitat banc\xc3\xa0ria com en un despatx professional d'advocats i assessors tributaris de Val\xc3\xa8ncia. El mar\xc3\xa7 de 2005 va deixar l'activitat professional per a assessorar el Grup Popular Municipal de Torrent, ciutat on resideixen ella i la seua fam\xc3\xadlia. Mar\xc3\xada Jos\xc3\xa9 Catal\xc3\xa0 ha estat relacionada amb diverses entitats socials de Torrent, com la Uni\xc3\xb3 Musical de Torrent o una fil\xc3\xa0 cristiana de la festa de Moros i Cristians local._NEWLINE_Catal\xc3\xa0 \xc3\xa9s militant del Partit Popular (PP), partit amb el qual es present\xc3\xa0 per primera vegada a les eleccions locals el 2003, sense obtindre representaci\xc3\xb3, a la llista encap\xc3\xa7alada per Vicente Soria, que quatre anys m\xc3\xa9s tard l'elegiria per succeir-lo. Catal\xc3\xa0 guany\xc3\xa0 amb majoria absoluta les eleccions locals de 2007, en qu\xc3\xa8 despla\xc3\xa7\xc3\xa0 del govern de Torrent el PSPV per primera vegada des de la transici\xc3\xb3 democr\xc3\xa0tica, i repet\xc3\xad la majoria absoluta a les eleccions de 2011._NEWLINE_Tamb\xc3\xa9 ha sigut diputada al Congr\xc3\xa9s dels Diputats per la circumscripci\xc3\xb3 de Val\xc3\xa8ncia a les eleccions generals de 2008 --tot i que deix\xc3\xa0 l'esc\xc3\xb3 l'octubre del mateix any per a centrar-se en la seua tasca com a alcaldessa-- i diputada a les Corts Valencianes des de les eleccions de 2011._NEWLINE_Abandon\xc3\xa0 l'alcaldia de Torrent el desembre de 2011, quan el president de la Generalitat Valenciana, Alberto Fabra, la nomen\xc3\xa0 Consellera d'Educaci\xc3\xb3, Formaci\xc3\xb3 i Ocupaci\xc3\xb3. Amb la remodelaci\xc3\xb3 del Consell de desembre de 2012, Catal\xc3\xa0 es f\xc3\xa9u c\xc3\xa0rrec de la recuperada conselleria d'Educaci\xc3\xb3, Cultura i Esport despr\xc3\xa9s que Fabra dissolguera les conselleries d'Educaci\xc3\xb3, Formaci\xc3\xb3 i Ocupaci\xc3\xb3 i la de Turisme, Cultura i Esports dirigida per Lola Johnson que abandon\xc3\xa0 el Consell amb aquesta remodelaci\xc3\xb3.\n_START_SECTION_\nOpacitat\n_START_PARAGRAPH_\nDes que Maria Jos\xc3\xa9 Catal\xc3\xa0 acced\xc3\xad a la Conselleria d'Educaci\xc3\xb3, Cultura i Esport, aquesta ha estat condemnada en nombrosos casos d'opacitat, en denegar la documentaci\xc3\xb3 sol\xc2\xb7licitada pels grups parlamentaris de l'oposici\xc3\xb3 a les Corts Valencianes, vulnerant els drets fonamentals dels parlamentaris._NEWLINE_El 9 de juny de 2014, el Tribunal Superior de Just\xc3\xadcia de la Comunitat Valenciana dicta una dispositiva mitjan\xc3\xa7ant la qual obliga la Conselleria d'Educaci\xc3\xb3, Cultura i Esport a executar provisionalment una sent\xc3\xa8ncia, malgrat que la Conselleria haja interposat un recurs de cassaci\xc3\xb3, entregant la documentaci\xc3\xb3 sol\xc2\xb7licitada pel grup parlamentari d'EUPV. Amb aquesta dispositiva es posa fi a l'estrat\xc3\xa8gia dilat\xc3\xb2ria del Consell que, mitjan\xc3\xa7ant la interposici\xc3\xb3 de recursos, pret\xc3\xa9n no entregar la documentaci\xc3\xb3 a l'oposici\xc3\xb3 en l'actual legislatura._NEWLINE_El 22 de juliol de 2014, el Tribunal Superior de Just\xc3\xadcia de la Comunitat Valenciana dicta provid\xc3\xa8ncia requerint a la Conselleria d'Educaci\xc3\xb3, Cultura i Esport el nom i c\xc3\xa0rrec de l'autoritat o funcionari encarregat d'executar la dispositiva i entregar la documentaci\xc3\xb3 al grup parlamentari de l'oposici\xc3\xb3. En el sup\xc3\xb2sit que l'Administraci\xc3\xb3 persistisca en l'incompliment del requeriment, se li imposar\xc3\xa0 una multa coercitiva de 1.000 euros reiterables cada 20 dies, alhora que es deduir\xc3\xa0 testimoni dels particulars per a exigir la responsabilitat penal que puga correspondre."